Irannese olietenkskip op pad na Sirië onderskep | Netwerk24
05 Julie 2019 15:13
Britse seesoldate het Donderdag in Gibraltar op 'n supertenkskip van Iran beslag gelê wat die Europese Unie (EU) se sanksies verontagsaam het en met olie na Sirië op pad was.
Iran is woedend oor hierdie stap wat tot groter konfrontasie met die Weste kan lei.
Die Grace 1-supertenkskip is in Britse gebied aan die suidpunt van Spanje geskut nadat dit al die pad om Afrika gevaar het op die langste roete van die Midde-Ooste af na die monding van die Middellandse See.
Die supertenkskip Grace 1 Donderdag naby Gibraltar.Foto: Reuters
Iran se minister van buitelandse sake het die Britse ambassadeur ingeroep om sterk beswaar te maak oor die "onwettige en onaanvaarbare inbeslagneming" van die skip.
Dié diplomatieke optrede het alle twyfel uit die weg geruim dat die skip, wat onder 'n Panamese vlag vaar en deur 'n maatskappy in Singapoer bestuur word, aan Iran behoort.
John Bolton, Amerika se nasionale veiligheidsraadgewer, sê die Britte se optrede is "uitstekende nuus".
"Amerika en sy bondgenote sal voortgaan om te voorkom dat die regerings in Teheran en Damaskus uit hierdie smokkelhandel munt slaan," twiet Bolton.
'n Britse vlootpatrollieskip hou Donderdag wag by die supertenkskip Grace 1 naby Gibraltar.Foto: Reuters
Luidens die skip se dokumente kom die olie van Irak, maar Reuters het inligting gesien wat aantoon dit is Irannese olie.
Matthew Oresman, 'n regsverteenwoordiger wat maatskappye oor sanksies raad gee, sê dit is die eerste keer dat die EU so openlik en aggressief optree.
"Ek dink dit is ook op 'n manier met Amerika gekoördineer omdat magte van die Noord-Atlantiese Verdragsorganisasie (Navo) betrokke is. Dit is waarskynlik 'n teken aan Sirië en Iran, asook aan Amerika, dat Europa ernstig is oor die afdwing van sanksies. Dit is ook 'n teken dat die EU kan optree teen Iran gedurende die onderhandelinge oor sy kernwapenbeleid."
Die EU het tot dusver in hierdie opsig neutraal probeer voorkom.
'n Inligtingsbron in seevaart sê die skip het waarskynlik die lang roete om Afrika aangepak om die Suez-kanaal te vermy waar daar maklik op sy vrag beslag gelê kon word.